מסתמן פתרון לאחת המגבלות העיקריות לנסיעה שיתופית: נהגים המבוטחים בביטוח רכב של חברת הביטוח ביטוח ישיר יוכלו לאסוף משתמשים באפליקציית שיתוף הנסיעות של Waze הישראלית שנרכשה לפני כשנה על ידי גוגל, תחת ביטוח החובה של החברה ביטוח ישיר קיבלה לאחרונה אישור של הפיקוח על הביטוח במשרד האוצר בנושא זה.
במקביל לדיווחים על השירות החדש, התעוררו שאלות באשר לסוגיית ביטוח הרכב והנוסעים, בשירות כאמור בו הצדדים חולקים את הוצאות הנסיעה, דבר אשר היווה עד כה חריג בביטוח חובה סטנדרטי. הפוליסה קבעה כי במידה ובעל הפוליסה מקבל תשלום בעבור שירות ההסעה קיימת בעיה עם הכיסוי הביטוחי לנוסעים במכונית במקרה של תאונה.
בחברה מציינים כי שיתוף הפעולה הראשוני בין Waze וביטוח ישיר מהווה צעד משמעותי לקידום תחום הנסיעות השיתופיות בישראל, נושא הצובר תאוצה בכל העולם. כעת, לאחר שניתן מענה מלא לסוגיה הביטוחית, יוכלו משתמשים ברחבי הארץ לחלוק נסיעות, להפחית את מספר המכוניות בכבישים ובכך את עומסי התנועה וזהום האוויר.